Atmosferă de poveste în Cluj. Oamenii s-au bucurat de muzică, plăcinte și obiecte handmade. „E frumos aici”
Într-un loc în care s-a stat la povești, la umbra copacilor, mii de oameni s-au bucurat la Cluj de lumea satului tradițional.
A fost un iarmaroc așa, ca altădată, cu vin de casă, plăcinte bune și multe produse puse la vânzare, făcute cu mâinile și imaginația artizanilor.
Irina și Alexandra: „Pentru muzică, să ne relaxăm, să ne bucurăm de puțin soare. Exact cum ne-am imaginat noi, că stăm pe păturică și e relaxare”.
Mulți vizitatori i-au adus la festival pe cei mici, să vadă un iarmaroc așa cum era pe vremuri.
Femeie: „Am vrut să petrecem timp cu copiii și e frumos aici”.
Reporter: Ce îți place cel mai mult în România?
Femeie: „Mâncarea și oamenii.”
Oameni cu plăcinte: „Am venit cu piticul să vadă puțin ce se întâmplă în muzeul satului, să asculte muzică bună, să mâncăm o plăcintă bună”.
La târgul producătorilor, oaspeții au găsit haine, bijuterii și alte produse artizanale.
Ionuț este din Sibiu și are o afacere cu haine din cânepă - destul de rar întâlnite la noi, spune el.
Ionuț Rus, designer: „Materialul e foarte aerisit, e puțin mai plin decât inul, se șifonează mai puțin. O cămașă de cânepă o dăm la 350 de lei, un costum de cânepă îl dăm undeva la 1.700 de lei”.
Raluca Bogdan, organizator: „Ne bucurăm să avem foarte multă diversitate, avem oameni din Cluj, avem mulți străini, oameni din București, Timișoara”.
Organizatorii își propun să reia experiența anul următor.